Dôvodová správa


I. Všeobecná časť

Podľa § 10 ods. 3 zákona Slovenskej národnej rady č. 310/1992 Zb. o stavebnom sporení v znení neskorších predpisov (ďalej len „zákon“) sa štátna prémia určuje percentuálnym podielom z ročného vkladu na základe výpočtu podľa vzorca uvedeného v prílohe zákona so zaokrúhlením na 0,5 %, a to minimálne 2,5 % z ročného vkladu a maximálne 15 % z ročného vkladu, najviac v sume 70 eur na príslušný kalendárny rok.

Výpočet percentuálneho podielu štátnej prémie podľa vzorca uvedeného v prílohe zákona vychádza z referenčnej sadzby, kde referenčná sadzba sa rovná jednoduchému aritmetickému priemeru za rozhodujúce obdobie priemerných výnosov do splatnosti štátnych dlhopisov, ktoré tvoria bázu dlhopisového indexu pre štátne dlhopisy počítaného a zverejneného v obchodných dňoch Burzou cenných papierov v Bratislave, a.s.; ak údaje neboli zverejnené touto burzou počas viac ako 30 po sebe nasledujúcich dní, referenčná sadzba za rozhodujúce obdobie sa určí obdobným spôsobom z údajov o fixingu úrokových sadzieb na medzibankovom trhu depozít (12-mesačný BRIBOR) zverejňovaných Národnou bankou Slovenska; rozhodujúcim obdobím sa rozumie obdobie od 1. júla predchádzajúceho kalendárneho roka do 30. júna aktuálneho kalendárneho roka.
Podľa oznámenia Burzy cenných papierov v Bratislave, a.s., že s účinnosťou od 1.6.2018 bol pozastavený výpočet indexu SDXGroup, boli pre výpočet referenčnej sadzby použité overené údaje o fixingu úrokových sadzieb na medzibankovom trhu depozít (12-mesačný EURIBOR). Na základe výsledku tohto výpočtu sa s prihliadnutím na ustanovenie § 10 ods. 3 zákona určuje výška štátnej prémie na rok 2027, ktorá sa uverejní opatrením.
  
Návrh opatrenia nemá vplyv na verejné financie, pretože jeho účelom je len oznámenie percentuálnej výšky štátnej prémie na nasledujúci kalendárny rok. Vplyv na rozpočet verejnej správy má zákon, tento vplyv je však pre rok 2028 (štátna prémia za rok 2027 bude vyplatená v roku 2028) zabezpečený v kapitole Ministerstva dopravy SR. Návrh opatrenia nemá žiadne sociálne vplyvy, ani vplyvy na podnikateľské prostredie. Návrh opatrenia nemá žiadny vplyv na životné prostredie, informatizáciu spoločnosti, na služby verejnej správy na občana a na manželstvo rodičovstvo a rodinu.  

Návrh opatrenia nie je vzhľadom na svoju povahu predmetom vnútrokomunitárneho pripomienkového konania.

Predložený návrh opatrenia je v súlade s Ústavou Slovenskej republiky, s ústavnými zákonmi, nálezmi ústavného súdu, inými zákonmi a ostatnými všeobecne záväznými právnymi predpismi Slovenskej republiky, s právom Európskej únie a s medzinárodnými zmluvami a inými medzinárodnými dokumentmi, ktorými je Slovenská republika viazaná.












II. Osobitná časť 

K § 1 

Predmetom tohto ustanovenia je určenie percentuálnej výšky štátnej prémie na stavebné sporenie na rok 2027. Po dosadení referenčnej sadzby do vzorca je percentuálna výška štátnej prémie vypočítaná na 5,2130 %. Po zaokrúhlení na 0,5 % podľa ustanovenia § 10 ods. 3 zákona sa upravila na výsledných 5 %. Vypočítaná percentuálna výška štátnej prémie z ročného vkladu sa nachádza v intervale ustanovenom zákonom, a to od 2,5% do 15% z ročného vkladu. Štátna prémia na rok 2027 sa podľa § 10 ods. 3 zákona určuje vo výške 5 % z ročného vkladu, najviac v sume 70 eur.


K § 2

Účinnosť opatrenia o výške štátnej prémie na kalendárny rok 2027 sa navrhuje dňom 1. januára 2027.

